Polisie ontplooi vir George Floyd-hofsaak‘n Heining word opgerig om die hofgebou in Minneapolis in die VSA waar Derek Chauvin se verhoor Maandag begin. (Foto Stephen Maturen/Getty Images/AFP) Duisende polisiebeamptes en lede van die Amerikaanse nasionale wag word ontplooi om ŉ wakende oog te hou tydens die verhoor van Derek Chauvin, die man wat aangekla word van die moord op George Floyd in die VSA verlede jaar. Floyd is in Mei in Minneapolis dood nadat Chauvin byna drie minute lank met sy knie op ŉ geboeide Floyd wat op die grond gelê het se nek gedruk het. Beeldmateriaal van die voorval het ŉ vlaag Black Lives Matter-veldtogte teen beweerde polisiewreedheid en rassediskriminasie in die VSA tot gevolg gehad. Verskeie hoogaangeskrewe prokureurs is by die verhoor betrokke. Die verhoor sal plaasvind onder uiters streng veiligheidsmaatreëls en word regstreeks uitgesaai. Neal Katval, wat namens die staat optree, het die saak bestempel as ŉ “mylpaal-strafsaak, een van die belangrikste in ons land se geskiedenis”. Ashley Heiberger, ŉ voormalige polisiebeampte wat nou as ŉ raadgewer oor polisiepraktyk werk, sê “die feit dat ŉ polisiebeampte strafregtelik vervolg word vir ŉ misbruik van mag is op sigself buitengewoon”. “Dit gebeur selde dat hulle skuldig bevind word. Jurielede is geneig om die polisie deurgaans die voordeel van die twyfel te gee,” het Heiberger gesê. Derek Chauvin ná sy inhegtenisneming. (Foto: Ramsey County Sheriff’s Office via AP) Drie ander polisiebeamptes betrokke by Floyd se destydse inhegtenisneming, Alexander Kueng, Thomas Lane en Tou Thao, word van minder ernstige aanklagte beskuldig en word afsonderlik verhoor. Die Minneapolis-polisiedepartement (MPD) het al vier reeds afgedank. Chauvin, ŉ polisieman met 19 jaar ondervinding, is vroeër op borgtog vrygelaat en sal na verwagting onskuldig pleit op die aanklagte van moord en manslag. Sy regsverteenwoordiger, Eric Nelson, voer aan Chauvin het ingevolge die MPD se beleid, sy opleiding en sy pligte opgetree. “Hy het gedoen presies wat hy opgelei is om te doen.” Volgens Nelson is Floyd dood aan ŉ oordosis fentaniel. ŉ Nadoodse ondersoek het tekens van die dwelm in Floyd se stelsel gevind, maar die oorsaak van sy dood is as drukking op die nek aangedui. ŉ Regsverteenwoordiger vir Floyd se familie het intussen gesê hulle verwag ŉ aanval op sy goeie openbare beeld en pogings om die jurielede te laat vergeet wat in die video gesien word. Die 12 lede van die jurie moet eenparig in hul beslissing wees om Chauvin tronk toe te stuur en die verrigtinge om dié jurielede te kies begin môre. Dit gaan na verwagting ŉ moeilike proses wees, gegewe die wye publisiteit wat die saak geniet. Kendra Waldeyer hou ‘n plakkaat met ‘n skets van George Floyd vas tydens ‘n betoging in Minnesota in die VSA. (Foto: Kerem Yucel/ AFP) Voornemende jurielede het ŉ vraelys van 15 bladsye ontvang. Dit sluit in vrae oor ŉ voornemende jurielid se gesindheid jeens die BLM-veldtog, of hulle die video van Floyd se dood gesien het en indien wel, hoeveel keer, asook of hulle aan enige betogings teen polisiewreedheid deelgeneem het. Net ŉ enkele jurielid wat nié stem vir ŉ skuldigbevinding nie, beteken die verhoor kan nietig verklaar word. Dit kan na verwagting aanleiding gee tot nog ŉ vlaag teenrassisme betogings. Die hofgebou waar die verhoor gaan plaasvind lyk intussen soos ŉ gewapende kamp en word omring deur betonversperrings en lemmetjiesdraad. Openingsbetoë sal na verwagting op 29 Maart begin en uitspraak word nie voor die einde van April verwag nie.